રથયાત્રા પૂર્વે ફરી એકવાર શહેરમાંથી ડબ્બા અને પાઈપ બોમ્બ મળી આવ્યાં છે! ગોમતીપુરના લિસ્ટેડ બૂટલેગર રફિક સંધી ઉર્ફ ગુડ્ડુ હવાલદારના ઘરના ધાબે રાતે ૧૨ વાગ્યે પોલીસે સર્ચ કરતા નવી નક્કોર કાળી બેગમાંથી ૧૨ પાઈપ બોમ્બ, ૪ સૂતળી બોમ્બ, એક દેશી પિસ્તોલ અને કેરોસીન ભરેલી બોટલ મળી હતી. નવી બેગ અને ધાબા પરથી હથિયાર મળવાના પગલે કોઈએ બૂટલેગર ગુડ્ડુને અદાવતમાં ફસાવી દેવાનો પ્લાન ઘડ્યાની શંકા પોલીસને થઇ હતી. તેથી પોલીસે ગુડ્ડુ ઉપરાંત બાતમી આપનારા શખ્સની પણ આખો દિવસ પૂછપરછ કરી હતી. સૂત્રોનું કહેવું છે કે, ગુડ્ડુ અને હુસૈન વચ્ચે વર્ષોથી દારૂના ધંધામાં હરિફાઈ છે અને તેના કારણે તકરાર પણ થતી આવી છે.